31978L0663
L 223/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 25 юли 1978 година
за определяне на специфични критерии за чистота на емулгатори, стабилизатори, сгъстители и желиращи вещества, предназначени за влагане в храни
(78/663/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 74/329/ЕИО на Съвета от 18 юни 1974 г. за сближаване на законодателствата на държавите-членки относно емулгаторите, стабилизаторите, сгъстителите и желиращите вещества, предназначени за влагане в храни (1), последно изменена с Директива 78/612/ЕИО (2), и по-специално член 7, параграф 1 от нея,
като взе предвид предложението на Комисията,
като има предвид, че съгласно член 6 от Директива 74/329/ЕИО, емулгаторите, стабилизаторите, сгъстителите и желиращите вещества трябва да отговарят на специфичните критерии за чистота, определени в съответствие с член 7, параграф 1 от същата директива,
ПРИЕ НАСТОЯЩАТА ДИРЕКТИВА:
Член 1
Посочените в член 6, параграф 1, буква б) от Директива 74/329/ЕИО специфични критерии за чистота са дадени в приложението към настоящата директива.
Член 2
По отношение на веществата, посочени в приложението под номера Е 474 и Е 477, Съветът може с единодушие и по предложение на Комисията да взема решения за всички необходими изменения до 31 декември 1981 г., след отправяне на искане за това от страна на Комисията.
Член 3
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, не по-късно от осемнадесет месеца след нотифицирането ѝ. Те незабавно информират Комисията за това.
Член 4
Адресати на настоящата директива са държавите-членки.
Съставено в Брюксел на 25 юли 1978 година.